
Vedtak om uttak av jerv innenfor Lærdal kommune - Sogn og Fjordane fylke

Bakgrunn

Det har vært økende aktivitet av jerv i Lærdal kommune og i Nordfjella ellers i tiden etter 1997. Statistikk fra Fylkesmannen i Sogn og Fjordane viser at det ikke ble erstattet sau som drept av jerv i dette området i 1997. Tapene har i de påfølgende år steget betraktelig (særlig fra 2001), og i 2003 ble det gitt erstatning for 29 sauer og 365 lam som drept av jerv i Lærdal. 

Det har vært en avgang på totalt 9 jerv i Sogn og Fjordane siden 2001. I 2001 ble det felt en voksen hannjerv på lisensjakt i Lærdal, samt ei voksen tispe på skadefelling i Luster og ei tispe med to valper ved hiuttak i Luster. I oktober 2003 ble en hannjerv (ukjent alder) felt på lisensjakt i Lærdal. I tillegg til dette ble en hannjerv (1 år) felt på lisensjakt i februar 2003 i Hol i Buskerud fylke, nær grensa til Aurland. Den 15. april i år ble ei tispe og to valper avlivet ved hiuttak i Lærdal kommune.

Direktoratet har ved to tilfeller de to siste år gitt tillatelse til uttak av jerv fra ynglehi innenfor Lærdal kommune. Direktoratet har i vurderingene lagt avgjørende vekt på at det i de sauetette områdene på Vestlandet med kvotefri jakt på gaupe, ikke skal legges til rette for etablering av ynglende jerv, jf. St.prp. nr. 1 (2001-2002). Dette innebærer at uttak av jerv fra ynglehi er et aktuelt virkemiddel i disse områdene når bestandsmålet for Sør-Norge er oppnådd. Forsøket på uttak i 2003 lyktes ikke, mens det ble avlivet ei tispe og to valper den 15. april 04.

Den 21. april 04 ble det påvist ytterligere en yngling av jerv innenfor Lærdal kommune i år, og lokaliteten er innenfor et område med konsentrerte jerveskader på sau de siste årene. Med bakgrunn i skadesituasjonen og potensialet for fremtidig skade i det aktuelle området, bestandssituasjonen for jerv i Sør-Norge og politiske føringer for forvaltningen av jerv på Vestlandet, finner direktoratet å vurdere uttak av jerv fra den aktuelle lokaliteten i Lærdal kommune.

Direktoratets vurdering

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder. 

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. nr. 35 (1996/97) og Innst. S. nr. 301 (1996/97). 

Kjerneområdet for jerv i Sør-Norge ble opphevet av Regjeringen fra og med 1. april 2002. Ved opphevelse av kjerneområdet har Miljøverndepartementet lagt til grunn et bestandsmål på minst 10-15 årlige ynglinger. Dette innebærer en videreføring av ambisjonsnivået for å sikre artens overlevelse i Sør-Norge. Likeledes skal det tas høyde for at muligheten til utveksling av jerv mellom bestanden i Sør-Norge og den felles svensknorske bestanden sikres. 

I St. prp. nr. 1 (2001-2002) er en avvikling av kjerneområdet for jerv i Sør-Norge nærmere beskrevet: ”Framover i tid skal jerv i Sør-Noreg forvaltast meir på linje med den forvaltninga som er i dag av jerv i Nord-Noreg. Regjeringa har derfor bestemt å avvikle kjerneområdet for jerv i Sør-Noreg med verknad frå 1. april 2002. Dette inneber at jerv i Sør-Noreg i større grad vil bli forvalta aktivt ut frå konfliktnivå i forhold til sau i utmark. For å skape tilstrekkeleg tryggleik for framtida i sauehaldet skal det inntil vidare ikkje aksepterast etablering av ynglande jerv i faste bestandar i områda med kvotefri gaupejakt i Sør-Noreg, bortsett frå i det området i Møre og Romsdal som i dag inngår i kjerneområdet for jerv. Vidare skal jerv i Sør-Noreg forvaltast ut frå eit bestandsmål på minst 10-15 årlege ynglingar i heile Sør-Noreg. Dette vil vere tilstrekkeleg for at arten skal overleve, dersom det gjennom forvaltninga kan sikrast ei viss utveksling mellom den sør-norske bestanden og dei meir talrike populasjonane av jerv på Nordkalotten”. 

Det ble i 2003 registrert til sammen 17 ynglinger av jerv i Sør-Norge. Det er også gjennom de senere års ekskrementinnsamlinger og DNA-analyser på jerv påvist at det har skjedd utveksling av individer mellom den sør-norske bestanden og bestanden på Nordkalotten. Analysene viser blant annet at tre tisper med sannsynlig avstamming fra nordkalottbestanden har reprodusert innenfor den sør-norske bestanden. Ut fra foreliggende kunnskap og føre-var-prinsippet vil det fortsatt være riktig å forvalte delbestanden i Sør-Norge med sikte på større grad av tilknytning til bestanden på Nordkalotten. Direktoratet er også av den oppfatning at selv om antallet kjente ynglinger har økt og jerven har bredt seg over nye områder, er det fortsatt slik at delbestanden i Sør-Norge er å anse som en liten bestand.

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. 

Det har de siste tre årene vært betydelige jerveskader i området. Det er totalt dokumentert 73 sauer og lam som drept av jerv i Lærdal i perioden 2001-2003. Det er i samme periode erstattet 83 sauer og 969 lam som drept av jerv. Lærdal sankelag har de siste årene søkt om betydelige midler til forebyggende tiltak. Det er søkt om midler til ekstra tilsyn, gjeting og bruk av nattkve, flytting av sau til andre områder og tidligere nedsanking. Sogn og Fjordane er en del av området med kvotefri gaupejakt i Sør-Norge og et område der det ikke skal aksepteres etablering av ynglende jerv. De forebyggende tiltakene mot rovviltskader vil derfor i stor grad rette seg mot rovviltet. Tunge forebyggende tiltak, som for eksempel gjeting/nattkve, rovdyrsikre gjerder og flytting av sau, regulerer beitebruken på en måte som ikke er ønskelig i dette området ut fra gjeldende politikk. Andre forebyggende tiltak bør derfor prioriteres i dette området. 

Felling av jerv som gjør skade på sau er et aktuelt virkemiddel for å redusere skader i dette området. Hvis uttaket mislykkes eller ikke gir den ønskede effekten, må det vurderes andre tiltak som en midlertidig løsning. Tiltaket som da vil være mest aktuelt er tidligere nedsanking. I områder med jerveskader og der tidligere nedsanking er praktisk mulig er dette trolig det mest effektive tiltaket. Lærdal sankelag har gjennomført tidligere nedsanking de siste årene, uten at dette har hatt den ønskede effekten på tapsutviklingen. Det poengteres også fra sankelaget at jerveskadene har startet tidlig i beitesesongen (i første halvdel av juli), i en periode da tidligere nedsanking er lite aktuelt. 

Bestandsovervåkingen av jerv i Sør-Norge viser at bestanden har økt de siste årene. I 2001 ble det registrert 12 ynglinger av jerv i Sør-Norge, i 2002 ble det registrert 8 ynglinger og i 2003 ble det registrert 17 ynglinger. Norsk Institutt for naturforskning (NINA) har gjort en oppdatert beregning av vinterbestanden av jerv i Sør-Norge med grunnlag i gjennomsnittlig antall verifiserte ynglinger av jerv i perioden 2001-2003. Beregningene gir et estimat på ca. 79 individer. Til sammenligning ble bestanden i Sør-Norge i 1995-1997 estimert til ca. 40 individer og i 1998-2000 estimert til ca. 55 individer. I tillegg til yngleregistreringene er det de siste tre vintrene gjennomført innsamling av ekskrementer fra jerv i hele Sør-Norge for DNA-analyse, og resultatene av disse analysene gir komplementær informasjon om bestandsstørrelsen. Resultatene fra DNA-analysene av ekskrementer innsamlet i 2003 gir et minimumsestimat på 87 individer i Sør-Norge. Dette resultatet er i god overensstemmelse med bestandsestimatet basert på registrering av ynglehi, noe som også har vært tilfelle de to foregående år. Rapporten med tittel; "Populasjonsovervåking av jerv i Skandinavia ved hjelp av DNA-analyse fra ekskrementer 2001-2003", er å finne på nettsiden til Norsk institutt for naturforskning (www.nina.no) Eksakt adresse til rapporten er; http://nidaros.nina.no/Overvaking/Jerv/NINAMinirapport063.pdf  Rapporten kan også lastes ned fra direktoratets rovviltside; www.dirnat.no 
Lisensjakta på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av en bestand. Siste sesongs lisensjakt på jerv i Sør-Norge resulterte i et totalt uttak på 9 jerver (inklusiv dyr som ble belastet kvoten), herav 5 tisper. Jervenemnda for Sør-Norge vedtok en kvote på 17 dyr for lisensjakta 2003/2004. Vedtaket ble påklaget av flere klageparter, men direktoratet stadfestet nemndas vedtak. For at den skadereduserende effekten av lisensjakta skal være størst mulig, er det viktig at lisensjakta i sterk grad styres mot områder med skadeproblemer. Direktoratet vil i denne sammenheng vise til brev fra Miljøverndepartementet til direktoratet av 22. mars 2002, hvor det bl.a. fremgår; "Det skal legges til rette for at lisensjakten i sterkere grad målrettes mot områder med betydelige skader, slik at den skadereduserende effekten av lisensjakten forbedres, jf. St.prp. nr. 1 (2001-2002)". 

Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i det gjeldende området vil kunne være mer usikker da en kan felle individer som er på vandring, og følgelig ikke har fast tilhold i skadeområdet.

Regjeringen har nylig lagt fram en ny stortingsmelding om rovvilt, St.meld. nr. 15 (2003-2004) Rovvilt i norsk natur. Regjeringen legger her opp til konkrete bestandsmål for de ulike artene. Det nasjonale bestandsmålet for jerv settes til 42 årlige ynglinger. Dette målet er også fordelt videre på seks ulike regioner i landet. For Vest-Norge foreslår regjeringen i tråd med dagens politikk at det ikke skal fastsettes nasjonale mål for yngling av store rovdyr, med unntak av for kongeørn. Det vil si at det i region 1 (Vest-Norge), som omfatter hele Sogn og Fjordane, ikke settes nasjonale mål for yngling av jerv og felling vil også i fremtiden være et virkemiddel for å redusere skader på sau. Streifdyr kan imidlertid forekomme også i denne regionen, da regionen blir liggende i utkanten av det ønskede utbredelsesområdet for jerv i Sør-Norge. Meldingen skal etter planen behandles i Stortinget den 13. mai 2004. 

Med grunnlag i en helhetsvurdering av situasjonen i det aktuelle området finner direktoratet det for forsvarlig å ta ut jerv i området. Et uttak i dette området vurderes ikke for å komme i konflikt med bestandsmålet for jerv i Sør-Norge. Direktoratet legger avgjørende vekt på potensialet for framtidige skader på sau i dette området, bestandssituasjonen for jerv i Sør-Norge og politiske føringer for forvaltningen av jerv på Vestlandet. Ynglelokaliteten som ble påvist i Lærdal den 21. april 04 er innenfor et område med konsentrerte jerveskader på sau de siste årene, og potensialet for fremtidige skader i tilknytning til den aktuelle lokaliteten vurderes for betydelig. På dette grunnlag finner direktoratet å treffe vedtak om forsøk på uttak av jerv fra den aktuelle lokaliteten i Lærdal kommune.

Ut fra vurderingene ovenfor, treffer direktoratet av eget tiltak vedtak om uttak og avliving av årsunge(r) og mordyr av jerv fra den aktuelle lokaliteten i Lærdal kommune. Vedtaket er fattet med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2. 

Følgende vilkår er knyttet til iverksettelse av fellingstillatelsen:

1. Fellingstillatelsen gjelder avliving av årsunge(r) og mordyr av jerv fra den aktuelle lokaliteten i Lærdal kommune i Sogn og Fjordane. 

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 22. april 2004 – 29. april 2004.

4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Erik Lund e.f.
Morten Kjørstad

Fung. Seksjonssjef
Seniorkonsulent

